Ivan Jakšić
<s>Ivan Jakšić - Milan (Velika Kikinda, Austrougarska, 1. mart 1911 - Ilovača kod Goražda, Nezavisna država Hrvatska, 21. januar 1942), bio je jugoslovenski komunista, španski borac i učesnik Narodnooslobodilačke borbe.</s>

<s>Biografija</s>

<s>Ivan Jakšić je rođen 1. marta 1911. u Velikoj Kikindi, u poznatoj svešteničkoj porodici iz Srpske Crnje.</s><s>Njegov deda je bio rođeni brat velikog srpskog pesnika i slikara Đure Jakšića.</s><s>Pohađao je Gimnaziju u Somboru, a potom je 1930. upisao studije mašinske tehnike na Češkom tehničkom univerzitetu u Pragu.</s>

<s>U Pragu je upoznao Milana Gorkića, koji će kasnije postati generalni sekretar Komunističke partije Jugoslavije.</s><s>Pod Gorkićevim uticajem, i Jakšić je postao komunista.</s><s>Primljen je u članstvo KPJ 1932. godine.</s><s>Bio je član prokomunističkih jugoslovenskih studentskih organizacija u Pragu, Akademskog društva "Jugoslavija", Društva jugoslovenskih tehničara i Akademskog kluba "Matija Gubec".</s><s>Od 1935. bio je predsednik Društva jugoslovenskih tehničara.</s><s>Bio je jedan od autora ilegalnih novina "Pitomec-Chovanec" koje su distribuirane po studentskom domu jugoslovenskih studenata u Pragu i koje su napadale Jugoslovensko poslanstvo i prorežimski orijentisane studente.</s><s>Starao se o novopridošlim političkim emigrantima iz Jugoslavije, a od novembra 1935. rukovodio je partijskom tehnikom KPJ u Pragu u kojoj je štampano službeno glasilo Centralnog komiteta, novine "Proleter".</s><s>Uhapšen je u Pragu aprila 1936. godine, kada je policija saznala za pripreme za održavanje Plenuma CK KPJ u tom gradu, i proteran iz Čehoslovačke u Beč.</s>

<s>Španski građanski rat</s>

<s>Po izbijanju građanskog rata u Španiji, odlučuje da se prijavi kao dobrovoljac u Internacionalne brigade.</s><s>Ilegalno se vraća u Prag da bi se pozdravio sa svojom devojkom, a odatle dolazi u Španiju 27. jula 1937. godine.</s><s>Borio se u čehoslovačkoj Protivavionskoj bateriji Klement Gottwald i bio je njen politički komesar.</s><s>Nakon pada Španske Republike, prelazi u Francusku i završava u zarobljeničkom logoru u Girsu.</s><s>Posle pada Francuske, Nemci su ga poslali u logor u Nemačku.</s><s>Avgusta 1941. uspešno beži iz logora sa četrdesetak Jugoslovena španskih boraca i vraća se u okupiranu Jugoslaviju.</s>

<s>Drugi svetski rat</s>

<s>Neko vreme provodi kao ilegalac u Zagrebu, a potom odlazi u Sarajevo, i odatle u partizane.</s><s>Na Romaniji učestvuje u podizanju ustanka koji je organizovao Slaviša Vajner Čiča.</s><s>U Podromanijskoj kasarni organizovao je političko-kulturni centar, u kojem je održavao predavanja i političke zborove i pisao vesti i biltene.</s><s>Potom je učestvovao u borbama za oslobođenje Sjetline i Prače.</s><s>U novembru postaje politički komesar novoformiranog Pračanskog bataljona Romanijskog partizanskog odreda.</s><s>U vreme kada su se partizani i četnici u Bosni još uvek zajedno borili protiv okupatora, Ivan Jakšić je među prvima uvideo izdajnički karakter četničkog pokreta:</s>

<s>U decembru 1941, učestvovao je u neuspelom napadu na Pale zajedno sa četnicima i uz pomoć anti-ustaški orijentisanih domobrana.</s><s>Partizane je o rasporedu ustaških i domobranskih snaga obaveštavao domobranski oficir Šubašić, sinovac Ivana Šubašića, koji je zbog toga uhapšen i streljan.</s><s>Otkrivši pripreme za napad i za predaju domobrana, neprijatelj je promenio raspored, zbog čega napad nije uspeo uprkos velikom zalaganju.</s><s>Sledećih dana napadi su obnovljeni, ali mesto nije zauzeto.</s><s>Bila je to jedna od poslednjih zajedničkih akcija partizana i četnika u Bosni.</s>

<s>21. januara 1942. godine, na putu za Goražde, gde se uputio po naređenjima Vrhovnog štaba da bi učestvovao u napadu na grad, upao je u ustašku zasedu.</s><s>Ubijen je metkom u prsa, zajedno sa svojim komandirom čete Milanom Simovićem, kojeg su ustaše ranjenog zaklale i koji je proglašen za narodnog heroja.</s>

<s>Danas jedna ulica u njegovoj rodnoj Kikindi nosi njegovo ime.</s>

<s>Izvori</s>

<s>Literatura 
 "Ivan Jakšić - Sećanja Vladislava Balje Beljanskog", "Bački Brestovac - List za istorijsku građu o selu i okolini", 1. oktobar 1994, godina III, broj 10.</s>

<s>Biografije, Kikinda
Omladina u Narodnooslobodilačkoj borbi
Jugoslavenski komunisti
Srpski komunisti
Jugosloveni u Španskom građanskom ratu
Jugoslavenski partizani
Politički komesari NOVJ
Poginuli partizanski komandanti
Ličnosti radničkog pokreta Jugoslavije</s>

